Fis-16 ta' Diċembru, il-Qorti Suprema Venezwelana u l-Assemblea Kostitwenti mhux rikonoxxuta neħħew l-immunità parlamentari ta' erba' membri oħra tal-Assemblea Nazzjonali - Jorge Millán, Hernán Alemán, Carlos Lozano u Luis Stefanelli. L-immunità kienet mogħtija lilhom skont il-kostituzzjoni. Din id-deċiżjoni, li segwiet it-talba tal-Qorti Suprema abbażi tal-akkużi tal-Avukat Ġenerali, hija ksur serju tad-dispożizzjonijiet kostituzzjonali, l-istat tad-dritt u l-prinċipju demokratiku tas-separazzjoni tal-poteri. L-azzjonijiet li għaddejjin bħalissa kontra l-membri tal-Assemblea Nazzjonali, inkluż il-fastidju, l-intimidazzjoni u l-arresti arbitrarji, qed ixekklu l-ħidma Kostituzzjonali tal-Assemblea Nazzjonali. L-UE ttenni li soluzzjoni paċifika u politika tista' tinkiseb biss jekk l-Assemblea Nazzjonali, l-uniku korp elett demokratikament fil-Venezwela, tiġi rispettata bis-sħiħ u l-membri tagħha jkunu jistgħu jwettqu l-prerogattivi kostituzzjonali tagħhom b'mod liberu. Perkors demokratiku biss isolvi b'mod sostenibbli l-kriżi fil-Venezwela u jtemm it-tbatija tal-popolazzjoni. L-organizzazzjoni ta' elezzjonijiet presidenzjali ħielsa u kredibbli taħt monitoraġġ internazzjonali u l-istabbiliment mill-ġdid b'mod demokratiku tal-istituzzjonijiet statali, inkluż il-Kunsill Elettorali Nazzjonali (CNE) u l-Qorti Suprema tal-Ġustizzja huma essenzjali għal soluzzjoni dejjiema fil-Venezwela. B'mod partikolari, huwa ta' importanza kbira li l-Assemblea Nazzjonali tistabbilixxi CNE ġdid li jkun indipendenti u trasparenti, kompletament inklużiv u bbilanċjat fir-rappreżentanza u l-kompożizzjoni tiegħu. L-UE tappella lill-atturi Venezwelani biex jidħlu f'negozjati kredibbli, rappreżentattivi u inklużivi u timpenja ruħha li tappoġġa dawn l-isforzi, b'mod partikolari permezz tal-Grupp ta' Kuntatt Internazzjonali. L-UE ser tkompli ssegwi s-sitwazzjoni u tinsab lesta li tuża l-istrumenti disponibbli tagħha biex tippromwovi d-demokrazija, l-Istat tad-Dritt u d-Drittijiet tal-Bniedem, inkluż miżuri mmirati li ma jagħmlux ħsara lill-poplu Venezwelan. L-UE ser tkompli wkoll bl-assistenza tagħha u tikkunsidra aktar azzjoni sabiex ittaffi l-kriżi umanitarja fil-Venezwela.